
מחלוקת מבוססת תפריט 
צבי ויינגרטן
שיח לשבת וירא
בפרשה מסופר לנו על קץ סדום ובנותיה - קץ שהכיל בתוכו גם דיון בין אברהם לקונו, ובו יצא אברהם ללא כלום. לפני שנים מספר, כתבתי מעל במה זו על הייאוש שהיה צפוי כי אברהם יותקף בו לאחר שנפל בהתמקחותו עם הקב"ה – ולא היא! אברהם אורז, בו ביום שסדום נהפכת, ונוסע הלאה, לעמוד על פרשת דרכים אחרת. בסופו של דבר, אחרי טילטוליו הרבים, הוא מוצא את עצמו נטועה בבאר שבע, ושם הוא נוטע אשל ומקים את ביתו. על מהותו של אשל זה נחלקו ר' יהודה ור' נחמיה:

ר' יודה אמר: אשל – פרדס, שאל מה תשאל, תאנים, וענבים, ורימונים.

ר' נחמיה אמר: אשל – פונדק, שאל מה תשאל, קופד, חמר, ביעין [בשר, יין, ביצים].

אטימולוגית אין מחלוקת בין ר"י ור"נ, ושניהם מסכימים ש'אשל' משמעותו מקום שניתן לבקש בו אוכל. לכאורה, בשיטת ר"י משחקת המילה 'ויטע [אשל בבאר שבע]' תפקיד (במובנה המילולי ביותר), אך מסתבר, שהמחלוקת ביניהם אינה תלויה בכך ולכן יש לראות גם בזאת מיקריות – מן הסתם פירשו שניהם את המילה 'ויטע' בהשאלה (כשם שפירשו את המילה 'אשל' בהשאלה) ומשמעותה: התבססות.

אז מהי המחלוקת ביניהם, האם זוהי באמת מחלוקת מבוססת תפריט כפי שרומזת הכותרת? האם היא קשורה לסוג האוכל שכל אחד מהתנאים אהב? ואולי זהו דיון בין צמחוני ואוכל בשר? כמובן שלא נשאלו שאלות אלו אלא בכדי לסותרן (אם כי נראה לי שעוד יבוא יומה של האופציה האחרונה שהועלתה) ולהציע פרשנות אחרת. 

נראה שההבדל העקרוני ביותר בין דברי ר"י לדברי ר"נ הוא בשאלת ההכנה: לשיטת ר"י, אין צורך בהכנה אנושית והפירות מוכנים עם הקטיף מהעץ. לשיטת ר"נ, כל האוכל בתפריט של אברהם טעון הכנה בידי אדם. הבדל זה בולט על רקע הדוגמה השניה שמופיעה אצל כל אחד מהחולקים – על פי ר"י, אברהם הציע ענבים, על פי ר"נ, אברהם הציע יין – אותו החומר, בשינוי צורה.

לכך יש לצרף מדרש ידוע על סגנונו המיוחד של אברהם:

...כיצד אברהם היה מקבל את העוברים ואת השבים משהיו אוכלים ושותים אמר להם ברכו אמרו ליה מה נאמר א"ל אמרו ברוך אל עולם שאכלנו משלו אם מקבל עליו ובריך הוה אכיל ושתי ואזיל ואי לא הוה מקבל עליה ובריך הוה א"ל הב מה דעלך ואמר מה אית לך עלי הוה א"ל חד קסיט דחמר בעשרה פולרין וחד ליטרא דקופר בי' פולרין וחד עיגול דריפתא בי' פולרין מאן יהיב לך חמרא במדברא מאן יהיב לך קופר במדברא מאן יהיב לך עיגולא במדברא מן דהוה חמי ההיא עקתא דהוה עקי ליה הוה אמר ברוך אל עולם שאכלנו משלו...

בראשית רבה מט, ד

כך היה נוהג אברהם לארח אנשים – ומתברר שלאו דווקא אהבת החסד היא שמשכה אותו לפתוח את דלתו לעוברים ושבים אלא עיקר היה רצונו שיתנו אנשים תודה לרבונו של עולם. אם כך, זוהי כנראה מטרת האשל – לגרום לאנשים להכיר בבורא עולם. ואולם, נדייק ונמצא, שמדרש זה, בו מסופר על כאלה שלא הסכימו לברך, מדבר מגרונו של ר"נ – ודוגמאותיו הן של מאכלים שדורשים להכנתם את ידי האדם (בשר ולחם). במקום אחר (בראשית רבה מג, ז), ישנה מקבילה בה מסופר שאברהם האכיל והשקה את העוברים ושבים והורה להם לברך את הקב"ה, והם לא התווכחו איתו. ברצוני לטעון שכשם שמדרש ראשון הוא כשיטת ר"נ, אזי המקבילה היא כשיטת ר"י. מתוך כך, דומה שניתן להבין את ההבדל בין ר"י ור"נ. לשיטת ר"י, ישנו קשר ישיר בין רבונו של עולם לאוכל שאברהם שם על השולחן - הקב"ה מוריד טללים, מפזר רוחות, מצמיח עצים ומגדל את הפירות – ולפיכך, דברי אברהם מתקבלים בהסכמה. לשיטת ר"י, אברהם מתמודד עם עולם בו לא מכירים את הקב"ה ותפקידו להנכיח את רבונו של עולם בעולמו.

לעומת זאת, במדרש המבוסס על שיטת ר"נ, באי הפונדק מתכחשים לקב"ה ומתוך כך מוכח שהם מודעים לקיומו אך לא מכירים בו. לשיטת ר"נ המאכלים נוצרו על ידי האדם, ולכן אורחי הפונדק לא מסכימים להודות לקב"ה עליהם – משום שהודיה כזו היא גם הודאה בכך שעליהם להודות על כל הישגיהם. הבטחון ב'כוחי ועוצם ידי' נשבר עם ההודאה בכך שאפילו המאכלים שאני מכין לעצמי תוך שימוש בחומרי גלם שלא היו ראויים למאכל אדם קודם לכן נובעים מחסדו של הקב"ה. לשיטת ר"נ, אברהם נלחם עם התודעה שישנו ערך עצמי ליצירה האנושית ומבקש ללמד שבאמת באמת באמת – אין עוד מלבדו. עם סירובם של האנשים להודות, אברהם עורך להם חשבון – חישובו כולל את שווי האוכל אך בכך אין די והוא מצרף אף את מיקומו של הפונדק, ואת חוסר האונים של ההלך. האין זה משל נהדר למצבם של בני אדם – האוכל שניתן לשוות לו ערך כספי והעולם בו אנחנו נתונים שערכו לא יסולא? ועוברי האורח, כמונו האורחים בעולם הזה, נדרשים לומר רק מילה אחת.

